ด่วน! อุโมงค์น้ำ ITD-UNIQ ที่แม่กวงถล่ม นักธรณีฯดับอนาถ 2 ราย
ด่วน! อุโมงค์น้ำ ITD-UNIQ ที่แม่กวงถล่ม นักธรณีฯดับอนาถ 2 ราย
2 มี.ค. 2560

ด่วน! อุโมงค์ผันน้ำ ITD-UNIQ ที่แม่กวง จ.เชียงใหม่ถล่ม นักธรณีวิทยาประจำโครงการดับอนาถ 2 ราย
ผู้สื่อข่าวรายงาน วันนี้ (2 มี.ค.) เกิดเหตุดินทรุดบริเวณโครงการอุโมงค์ผันน้ำแม่งัด-แม่กวง หมู่ 1 บ้านป่าสักงาม ต.แม่หอพระ อ.แม่แตง จ.เชียงใหม่ ทำให้นักธรณีวิทยาประจำโครงการเสียชีวิต 2 ราย ทั้งนี้ โครงการดังกล่าวอยู่ระหว่างการเจาะดินและหินเข้าไปภายในอุโมงค์ราว 600 เมตร โดยล่าสุดได้นำร่างผู้เสียชีวิตส่งโรงพยาบาลแม่แตงแล้ว และในเบื้องต้นนายอำเภอแม่แตงและหัวหน้าป้องกันและบรรเทาสาธารณภัยสาขาเชียงดาวและหน่วยงานที่เกี่ยวข้องได้เข้าไปตรวจสอบพื้นที่เกิดเหตุแล้ว

สำหรับโครงการอุโมงค์ผันน้ำแม่งัด-แม่กวง ถือเป็นโครงการนำร่องการก่อสร้างอุโมงค์ระบายน้ำแห่งแรกของประเทศไทย ซึ่งกรมชลประทานได้ลงนามสัญญาก่อสร้างโครงการดังกล่าวกับบริษัท อิตาเลียนไทย ดีเวล็อปเมนต์ จำกัด (มหาชน) หรือ ITD และบริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ วงเงินรวม 4,215 ล้านบาท โดยสร้างอุโมงค์ผันน้ำจากอ่างเก็บน้ำเขื่อนแม่งัดเพื่อผันน้ำส่วนเกินรวมทั้งสิ้น 160 ล้าน ลบ.ม.ไปยังอ่างเก็บน้ำเขื่อนแม่กวง ซึ่งมีความจุ 265 ล้านลบ.ม.
